
Koosolek toimus 04.02.2015 kell 18.00 – 20.00 Kuusalu Keskkooli lugemissaalis

Osalesid: Anu Kirsman (Kuusalu valla esindaja), Heleri Śelemba (õpetajate esindaja), Heleri Paiste (lastevanemate esindaja), Margus Soom (lastevanemate esindaja), Ingrit Keerma (õpetajate esindaja), Piret Kamber (lastevanemate esindaja), Meelis Skeber (õpilaste esindaja),  Maria Antons-Valner (lastevanemate esindaja), Heli Ainjärv (lastevanemate esindaja), Heigo Vija (lastevanemate esindaja), Vello Sats (direktor), Aili Kontus (õppealajuhataja).
Kutsutud: Saima Kallionsivu (kooli huvijuht), lahkus pärast 1. päevakorrapunkti arutelu. 

Koosolekut  juhataja: Piret Kamber
Protokollija: Maria Antons-Valner



1. Kooli 260. aastapäev (tutvustas Saima Kallionsivu)
[image: https://ssl.gstatic.com/ui/v1/icons/mail/images/cleardot.gif]
Kooli aastapäeva kuupäevad on paigas. 15. oktoobril toimub ball – osalevad üheksas kuni kaheteistkümnes klass, oodatud on ka vanemad, vilistlased ja õpetajad. Saab olema suur kooli ajalooteemaline üritus. 16. oktoobril on aktus õpilastele ja õhtul vilistlaste spordivõistlused. Laupäeval, 17. oktoobril ehk õigel sünnipäeval, on vilistlaste kokkutulek ja suur sünnipäevapidu. Koolis on 17 vilistlast õpetajatena tööl, mis on väga suur arv! Moodustatud on kümme toimkonda. Toimkonna juhtide kontaktid pannakse üles kooli kodulehele ja sedakaudu saab igaüks oma ideede osas ühendust võtta. 17. oktoobril on koolimaja lahti kella 15-st, kõigi ruumide uksed avatud, viidad väljas. 16.00-18.00  kestab kontsertaktus. 18.00-22.30 jätkub pidu koolimajas, sealt edasi otsustab igaüks ise, kas minnakse lennuga või lendudega koos kuhugi edasi. 
Otsus: Hoolekogu liikmed võtavad ideede korral ise vastavate toimkondadega ühendust nagu kõik teisedki lapsevanemad.
2. Kuusalu Keskkooli põhimääruse muudatused (Vello Sats)
Põhimäärus vajab muutmist. Sellekohane dokument on hoolekogu liikmetel suuremalt jaolt läbi vaadatud. Margus Soom tõstatas küsimuse, kas põhimääruse 1. punktis toodud kooli aadress on ilma küla nimeta juriidiliselt korrektne. Kooli direktor uurib vallamajast, kas aadress on juriidiliselt korrektne. Heigo Vija soovitas ka Maa-ametiga ühendust võtta. 
Määruses on pedagoogide nimetus muudetud õpetajateks ja veerandid trimestriteks. 
Õpetajatel on õigus saada kutsestandard, selle andmise õigus on Eesti Õpetajate Liidul. Kooli põhimääruse 4. peatükis § 20 osas tegi pärast arutelu kooli direktor ettepaneku lg 2 üldse ära kustutada. Seaduses ei ole hetkel kutsestandardit nõutud. Kutsestandardid loodi tegelikult selleks, et kaasajastada inimeste kvalifikatsiooni. Konkursil eelistatakse seda inimest, kellel on olemas kutsestandard. Hoolekogu liikmed nõustusid ettepanekuga. Dokumendi muudatuste kohta on võimalik saata Vello Satsile kommentaare ja tähelepanekuid ka pärast hoolekogu koosolekut. Järgmiseks vaatab dokumendi üle õppenõukogu.
3. Õppetöö teemalised küsimused (küsimused Maria Antons-Valnerilt, vastas Aili Kontus)

3.1 Tunniplaan- kas selle muudatusi on võimalik õpilastel ning lapsevanematel enne teist poolaastat ka ette teada? – Tunniplaani koostamine on suur töö ja seda ei saa kuigi pikalt enne kooliaasta algust teha, sest mõned õpetajad tulevad näiteks alles augustist tööle. Hea tunniplaani koostamiseks on vajalik teada kõikide õpetajate plaane ja võimalusi. Tunniplaan valmib seega augusti lõpus ja jääb kestma võimaluse korral terveks õppeaastaks. Teisel poolaastal muutuvad ainult mõnede kursuste ajad, kuid kodulehelt saab pidevalt jälgida tunnijaotusplaani ja suuri muudatusi tulla ei tohiks. 

3.2. Algkasside õpilaste liikumisvõimalused  - sügisel ja kevadel on meie kooli juures superhea võimalus pikapäevarühma ajal lapsi männikusse mängima viia, aga millised võimalused on lastel talvel pikapäevarühmas liikuda ja liigutada? Vanas võimlas on võimalus jooksmas käia, aga seda võimalust palju ei kasutata, sest ruum kajab ning võimendunud lärm väsitab lapsi. Talvel käiakse samuti õues, kuid mõnevõrra vähem. Mitmetel lastel  on sel ajal logopeedi ajad jne., õpetaja aga peab iga lapse klassis ära ootama. Variant on minna õue peale seitsmendat tundi ja seejärel otse busside peale. Liikumisega on kitsastes oludes raske, kuid kasutatakse iga võimalust ka algklasside poole peal. 

3.3. Kas meie koolis on kaalutud loovainetes hindamissüsteemi muutmist ehk et kunstis, kehalises kasvatuses, tööõpetuses ja muusikas ei pandaks mitte hindeid, vaid märgitaks ainult "arvestatud"? Näiteks Raatuse Gümnaasiumis kasutatakse just sellist süsteemi. Võtsime ühendust Raatuse Gümnaasiumi õppealajuhatajaga ning uurisime nende süsteemi plusse ja miinuseid. Loovainete mitteeristav hindamine on selles koolis alles vähest aega kasutusel. Kuuendas klassis on kõige vanemad, kes on selle süsteemiga esimesest klassist alustanud. Probleem tekib siis, kui õpilane vahetab kooli - siis peab ikkagi hinde panema. Gümnaasiumi ei saa lõpetada, kui pole viiepallisüsteemis hindeid. Raatuse Gümnaasiumis loodetakse, et selleks ajaks seadust muudetakse. Aga mis siis, kui ei muudeta? Tekkis ka küsimus, et kuidas antakse tagasisidet õpilasele, kui hindeid ei panda. Ingrit Keerma küsis laste arvamust - väikesed tahavad hinnet saada, aga ainult häid hindeid.  Suuremad tõid välja, et tahavad valikuvõimalusi ja suuremat hinnete skaalat, sest näevad nii ära oma miinused ja plussid ning saavad täpse ülevaate. Sõnalised kirjeldused meeldivad. Kehalises kasvatuses sobiks ehk mitteeristav hindamine terviseprobleemidega lastele, aga ka seal ei ole ühist seisukohta, kuidas sooritusi siis märkida. Eestis on koole, kus kuni neljanda klassini ei panda üldse hindeid, seadus lubab selliselt toimida kuuenda klassini. Randvere kool sooviks minna niimoodi üheksanda klassini. Seda teemat arutatakse veel ka Kuusalu Keskkoolis mitmete õpetajatega.
4. Kuusalu hoolekogu statuut (Anu Kirsman)
Ülevaade hoolekogu statuudi arengutest. Algatus tuli Kuusalu Keskkooli hoolekogu poolt. Anu ootab ettepanekuid ja kommentaare, võimalusi kärpimiseks. Dokumendis on kaks kohta, millele keskenduda: 1. kui hoolekogu liikmeteks peaks olema vähemalt viis lapsevanemate esindajat, siis oleks meil mõistlik järgmine kord esindajaid üldkoosolekul rohkem valida, kuid statuudis arvu mitte muuta. 2. hoolekogu valitakse kahe aasta tagant praeguse 4 aasta tagant asemel. Ettepanek: kandideerida saavad iga kahe aasta tagant need, kes on olnud  hoolekogus juba varem, samuti uued huvitatud liikmed. Anu soovib 10. veebruariks hoolekogu liikmete kommentaare ja tagasisidet.  
5. Kooli tunneli valgustus (küsimuse edastas kirjalikult Maria Trei)
Probleem seisneb selles, et kui põleb tänavavalgustus, siis põleb ka tunneli lamp. Pime aeg tunnelist läbi minekuks on päevavalge aeg. Pideva vooluga liin asub vist alles ehituspoe juures, tunneli juurde tuleb tänavavalgustuse liin, kus päevasel ajal ei ole voolu sees. Tunnel on Maanteeameti alal, aga valla hallata.
 Päevasel ajal tunnelist läbi minnes on nii pime, et ei näe ei lompe ega klaasikilde. Näha on vastutuleva inimese siluetti ja kuulda "suurte sammude" kaja.
Kuigi on tegemist tagasilükatud ja habemega looga, siis nüüd tõstatasid teema ka õpilased ise. Kodanikupäeva raames kurtsid õpilased Aare Etsile koolitee valgustuse ja pimeda tunneli kohta (Sõnumitooja 10.12.14). Tunneli teiselt poolelt on teema tõstatamist nõus toetama Jussikese hoolekogu. Lasteaiast tulevad tragimad lapsed iseseisvalt spordikeskusesse treeningutesse.

Vello Satsi meelest peaks siinkohal hoolekogu aktiivselt vallavalitsusse pöörduma. Heigo Vija: tegemist on turvalisuse küsimusega liikluses ja seetõttu tuleks ühendust võtta Maanteeametiga. 
Otsus: Vello Sats uurib vallavalitsusest, kes on tunneli tegelik omanik. Piret Kamber valmistab ette pöördumise ja edastab selle hoolekogu liikmetele heakskiitmiseks enne välja saatmist.  
6. Tugispetsialistide teenuste kasutamine Kuusalu Keskkoolis 
Eelmisel koosolekul rääkisime ja ka protokollisime, et on soov  teada saada kui palju kasutatakse tugispetsialistide (sotsiaalpedagoog, eripedagoog, psühholoog) teenuseid meie koolis, kes ja kui tihti pöördub (üldistatud kujul). Millised on peamised kitsaskohad ja tõsisemad probleemid?
Otsus: teemaga sisulisemalt tutvumiseks palume järgmisel koosolekul teha kooli tugispetsialistidel kuni viieteistminutiline ülevaadet spetsialistide tööst. 
7. Tagasi kooli nädal 16.02 - 20.02.2015 (Piret Kamber)
16.02 - 20.02.2015 toimub "Tagasi kooli" nädal, mille raames oodatakse külalisõpetajaid koolidesse tunde andma. 
Piret Kamber tegi ettepaneku, et hoolekogu liikmed osaleksid aktiivselt sel nädalal külalisõpetajatena.
Rohkem infot: https://tagasikooli.ee/nadal-2015/
Ühiskond on sel korral põhiteema. Lingi kaudu saab ise valida kooliastme, teema, kooli jne. Oma soovist võib kirjutada ka otse õppealajuhatajale, tema lepib siis omakorda kokku aineõpetajaga. Margus Soom avaldas koosolekul soovi projektis osaleda, rääkida kodanikuühiskonnast ja erinevatest religioonidest. Ingrit Keerma:  vaja oleks inimesi otse töökohtadelt, kes tooksid näiteid elust. Kuidas käituda, kuidas mitte hilineda, korrektselt riietuda jne. Töötukassa pakub huvitavaid koolitusi 8.-12. klassile. Aili Kontus ootab osalemissooviga kirju hoolekogu liikmetelt ja teistelt lapsevanematelt.


8. Hoolekogu 2014/2015 aasta tööplaan (Piret)
Kuna märksõnu tööplaani koostamiseks ei ole tulnud, siis teen ettepaneku teha eeltöö ära väiksemas töörühmas, et seejärel tuua töö tulem kogu hoolekogu ette. 
Kas võtame eesmärgiks reageerida ja olemas olla seal kus selle järele vajadust tuntakse või oleme ka ise aktiivsed ja algatame tegevusi?
Heli Ainjärv tegi õpetajatele ettepaneku, et vaadataks koos ainekavad üle. Mitte koolituse formaadis vaid vabatahtliku mõtete jagamise formaadis. See võiks jääda rohkem kevadesse. Kui õpetaja tunneb, et vajab abi, siis Heli on nõus aitama. 
Otsus: tööplaani ei koosta, jätkame vajadusepõhiselt. 
9. Kohapeal algatatud küsimused 
Desinfitseerimispudelid (Maria Antons-Valner). Lapsevanemalt on tulnud pöördumine – kas oleks võimalik koolis koridoride seintele desinfitseerimispudelid paigutada? 
Heli Ainjärv: lapsevanem saab kaasa panna vastavad puhastavad lapikesed. Ingrit Keerma: on oht, et lapsed ei kasuta pudeleid sihipäraselt. Vello Sats ja Aili Kontus: see liigutus nõuaks lisakulutusi, kuid asja uuritakse ning arutatakse.

Järgmine hoolekogu koosolek toimub 04.03.2015 18.00 kooli lugemissaalis.

